Fiskeindustrien i Hirtshals er hårdt ramt på pengepungen og varsler nedskæringer og fyringer. Siden nytår har en strid om rettigheder til fiskeri forhindret fiskerne i at fiske i det norske farvand. Og det trækker i langdrag at finde en løsning. - Det gør meget ondt på Hirtshals og meget ondt på fartøjerne. Skagerrak er delt op med en linje i midten. Så er der en norsk del, og så er der en EU-del, og vi kan ikke komme i den norske del, så derfor er vi gidsler i det her spil, siger formand for Hirtshals Fiskeriforening, Niels Kristian Nielsen. En strid om kvoter betyder, at fiskerne ikke har kunnet fiske i norsk farvand siden årsskiftet. EU og Norge er ikke blevet enige om rettighederne for 2014, og forhandlingerne trækker mere og mere ud. Fiskerne er ved at nå deres grænse. Økonomisk gør det rigtig ondt. Samtidig går det ud over fiskeindustrien, der ikke kan få nok fisk ind i produktionen. Hos Møllers Fiskeeksport mangler de 150 kasser fisk om dagen - det er op mod 50.000 kroner, der mangler i den daglige omsætning. - Hvis det her fortsætter, og der ikke ser ud til at være nogen umiddelbar løsning så skal vi sandsynligvis have hjemsendt to medarbejdere, siger direktør i Møllers Fiskeeksport, Finn Møller. I fiskeriets by Hirtshals er der fornemmelse af kaos i fiskeriet. Auktionen i Hirtshals har mistet 30 procent af sin omsætning i år. Alle fiskefabrikker melder ud, at de kører på lavt blus. Situationen er utryg og fuld af løse ender.

Opsummering:
Strid om farvandsrettigheder kan komme til at koste nordjyske fiskearbejdspladser.